ToekomsVenster: Terug kerk toeFoto: Matt Botsford/Unsplash.com “Ons moenie van die samekomste van die gemeente af wegbly soos party se gewoonte is nie, maar mekaar eerder aanmoedig om daarheen te gaan, en dit des te meer namate julle die oordeelsdag sien nader kom.” – Hebreërs 10:25 (AFR83) Die Covid-19-pandemie was dalk in meer as een opsig ŉ toets van ons geloof. Dit was ŉ hartseer ervaring wat die lewens van miljoene mense wêreldwyd dramaties geraak het. Tienduisende het gesterf, honderdduisende se lewens is ontwrig. Die effek van die pandemie se inperkings sal oor jare steeds gevoel word. Ons kinders is getraumatiseerd, skole is ontwrig en ŉ strategies belangrike tyd op skool het verlore gegaan. Ongelukkig kon die wêreld Covid-19 nie voorsien nie. Toe dit in al sy felheid toeslaan, kon die wêreld sigself nie verweer nie. Entstowwe het met tyd gekom en hoop gebring. Ons geslag betaal ŉ duur prys as gevolg van hierdie pandemie. Geloofsgemeenskappe het eweneens ŉ moeilike tyd agter die rug. Eredienste kon nie gehou word nie. Gelowiges moes op ŉ nuwe manier leer erediens hou. Dank die Here vir die fenomenale hulp en potensiaal van sosiale media. Gemeentes het aangepas en die geleenthede aangegryp. Hulle verdien ŉ pluimpie daarvoor. Stelselmatig is die beperkings op byeenkomste gelig en kon samelewingsverbande hul werksaamhede hervat. Ook kerke, plaaslike gemeentes kan ŉ veel groter getal gelowiges akkommodeer. Vir alle praktiese doeleindes is daar vir gewone gemeentes geen beperking wat hul van volle kapasiteit weerhou nie. Die dominee is weer op die preekstoel. Die lofprysingsgroep is aan diens. Die gebou is versorg en die tuine netjies. Bestuursraad maak planne en beplan nuut en innoverend, want die tyd vra daarna. Kinders kan weer met hul kategese voortgaan. Ongelukkig is daar groot getalle lidmate wat nie terugkeer nie. Toegegee, ŉ mens hoef nie “kerk toe te gaan” om die ewige lewe te hê nie. Geloof in die voltooide werk van Jesus is al vereiste. Erediensbywoning is egter nie ŉ opsionele ekstra vir God se kinders nie. Die Nuwe Testamentiese kerk stel daarin ŉ voorbeeld. Het jy al teruggekeer na die erediens op ŉ Sondag? God wag daar vir jou.